贈畫山水陳兄
作者：曾有光
朝代：宋

paragraphs: 眼前畫士蠶樣密，有如陳君萬纔一。
少年識高畫愈精，胸蟠物象妙通神。
描盡江山歸指點，寒林古嶂煙雲歛。
若懸瀑布飛潺湲，樵人向晚歸山巔。
幻出樓臺景一簇，松釵墮落鴻金屋。
苔封石徑綠茸茸，深藏古寺無聲鐘。
花落啼鳥四時好，綠陽繫馬迷芳草。
溪上桃花三月春，漁翁垂釣理絲綸。
夏日池亭避炎暑，荷花落岸香風度。
秋聲颯颯蘆葦寒，驚飛白鷺起前灘。
野梅冬杪香飄路，忽驚四面仝雲布。
展開一軸指顧間，始知妙畫歸毫端。
誰云不復見摩詰，陳君自得如神筆。
石臺一去不復來，陳君繼芳誠奇哉。
形容聊述歌一首，行看聲亞諸人右。